section_heading: Crkva svetog Liberana na Jastrebovoj glavici
paragraph_text: Sagrađena je 1858. godine kao zavjetna kapela nakon pojave kolere u Slivnu godinu prije. Kip sv. Liberana nabavljen je u Veroni u Italiji i neko se vrijeme nalazio u župnoj crkvi iz koje je 1860. prenesen u novosagrađenu kapelu. Prva je kapela srušena 1908., a na njezinom je mjestu sagrađena današnja crkva, duga 10 i široka 7 metara. U početku je na vrhu pročelja bio zvonik na preslicu za jedno zvono, a zvono i oltar su preneseni iz srušene stare župne crkve sv. Stjepana. S obzirom na to da je za vrijeme rata bila oštećena, popravljena je za vrijeme župnika don Josipa Bebića 1955. Tom je prigodom postavljen novi zvonik na preslicu za tri zvona koji je do 1925. bio na crkvi sv. Ante na Rabi. Za vrijeme župnika don Ljube Pavića crkva je obnovljena 1982. te je postavljena betonska ploča. Sljedeća obnova napravljena je za vrijeme župnika don Senka Antunovića 2003. Tada je nabavljen novi oltar i klupe, napravljena je restauracija kipova sv. Liberana i dvaju anđela te je nabavljen novi kip sv. Antuna Pustinjaka. Crkvu je na blagdan sv. Liberana 2003. blagoslovio hvarski biskup Slobodan Štambuk. Misa se slavi na blagdan sv. Liberana (23. srpnja), sv. Antuna Pustinjaka (17. siječnja) i sv. Anđela Čuvara (2. listopada).